
ACORD 239/2007, DE 5 DE SETEMBRE, DEL PLE DEL CONSELL DE L’AUDIOVISUAL DE CATALUNYA

Expedient núm. 236/2006-S TELEVISIÓ DE CATALUNYA, SA (Freixenet) RESOLUCIÓ DEL RECURS DE REPOSICIÓ 

ANTECEDENTS

1. El Ple del Consell de l’Audiovisual de Catalunya, en la sessió del 13 de desembre de 2006, va adoptar l’Acord 331/2006, mitjançant el qual s’obria un període d’informació prèvia a fi de donar audiència al prestador de serveis de televisió Televisió de Catalunya, SA, per tal que en el termini màxim de cinc dies hàbils formulés les al·legacions que estimés oportunes en relació amb l’emissió el, 27 de Novembre de 2006 per TV3, d’un espai que adoptava el format d’autopromoció de la cadena per anunciar la primera emissió del tradicional espot de Nadal de Freixenet. Aquest Acord va ser notificat oportunament a l’interessat qui, dins de termini, va formular al·legacions.
2. A la vista de les manifestacions de l’interessat i prenent com a base els fonaments exposats a l’Acord d’obertura del període d’informació prèvia, el Ple del Consell de l’Audiovisual de Catalunya, va adoptar, en la sessió de 10 de gener de 2007, l’Acord 21/2007, mitjançant el qual incoava un procediment sancionador a TELEVISIÓ DE CATALUNYA, SA, per l’emissió, el 27 de Novembre de 2006 per TV3, d’un espai que adoptava el format d’autopromoció de la cadena per anunciar la primera emissió del tradicional espot de Nadal de Freixenet, fet susceptible de constituir una infracció  de l’apartat 1 de l’article 11 de la Llei de l’Estat 25/1994, de 12 de juliol, per la qual es transposa a l’ordenament jurídic estatal la Directiva de Televisió sense Fronteres (en endavant Llei de televisió sense fronteres).

3. El 6 de juny de 2007, la instructora de l’expedient va dictar el corresponent plec de càrrecs que es va notificar a l’interessat, a qui es va atorgar, a més, un termini de deu dies per formular al·legacions i proposar les proves oportunes de les quals intentés valer-se en aquest procediment. Consta a les actuacions la notificació del plec de càrrecs i el tràmit d’audiència a l’interessat, en la forma que estableix la Llei 30/1992, de 26 de novembre de règim jurídic de les administracions públiques i del procediment administratiu comú. 

4. Dins del termini atorgat, l’interessat va presentar al·legacions al plec de càrrecs. La instructora de l’expedient, desprès d’analitzar-les i valorar-les, va considerar procedent desestimar-les i confirmar els càrrecs imputats, per la qual cosa va formular la corresponent proposta de resolució, que va ser notificada a l’interessat el 21 de juny de 2007, perquè, en el termini de deu dies, pogués fer les al·legacions que considerés adients, de conformitat amb el que estableix l’apartat primer de l’article 14 del Decret 278/1993, de 11 de novembre, del procediment sancionador d’aplicació als àmbits de competència de la Generalitat de Catalunya. L’interessat va formular al·legacions dins del termini atorgat.

5. El 4 de juliol de 2007, el Ple del Consell de l’Audiovisual de Catalunya va aprovar l’Acord 216/2007, mitjançant el qual desestimava les al·legacions formulades per l’interessat, declarava al prestador de serveis de televisió TELEVISIÓ DE CATALUNYA, SA, responsable de la comissió d’una infracció greu tipificada a l’article 20, en relació amb l’article 11, ambdós de la Llei de l’Estat 25/1994, de 12 de juliol, de televisió sense fronteres, i l’imposava una multa de DEU MIL SIS CENTS EUROS (10.600€). Aquest Acord va ser notificat oportunament a l’interessat.

6. El 7 d’agost de 2007 es va presentar en aquest Consell (R. E. núm. 1266/2007) un escrit signat pel senyor Carles Vinyes, com a cap de l’Assessoria jurídica, actuant en nom i representació de Televisió de Catalunya, SA, mitjançant el qual s’interposava un recurs de reposició contra l’Acord 216/2007, de 4 de juliol. A més de reiterar les al·legacions formulades a l’expedient en els tràmits d’audiència del període d’informació prèvia  i del plec de càrrecs, el recurs es fonamentava d’una banda en «la conculcació de drets fonamentals susceptibles d’empara constitucional tal com preveu l’article 62.1.a) de la Llei de l’Estat 30/1992 i en la infracció de l’ordenament jurídic tal i com determina l’article 63.1 del mateix cos legal». D’altra banda en «la conculcació del principi de presumpció d’innocència atès que, segons manifesta s’ha imputat a TVC,SA una conducta constitutiva d’una infracció de l’article 11 de la Llei 25/1994, de televisió sense fronteres, sense haver practicat cap tipus de prova». I finalment, al·lega l’interessat la «caducitat de l’expedient sancionador atès que han transcorregut més de sis mesos des de l’acord d’obertura del període d’informació prèvia» (que considera com el moment en que s’inicia el procediment sancionador, per aplicació d’allò que preveu l’apartat 2 de l’article 34 de l’Estatut orgànic i de funcionament del Consell de l’Audiovisual de Catalunya)« i l’Acord que posa fi a l’expedient sancionador».

FONAMENTS DE DRET

Primer. Al·lega l’interessat la infracció de les disposicions i dels principis invocats en anteriors escrits, així com la conculcació de drets fonamentals i la infracció de l’ordenament jurídic, però sense cap concreció sobre quins són els drets conculcats o les infraccions en que s’ha incorregut.

S’ha de posar de relleu que les al·legacions anteriorment formulades per l’interessat en aquest expedient, ja van ser tingudes en compte sense que el fet de donar-les per reproduïdes pugui portar a l’estimació del present recurs.

En relació amb la conculcació de drets i la infracció de l’ordenament jurídic, cal assenyalar que la Resolució que posa fi al procediment sancionador, per la qual es declara a TELEVISIÓ DE CATALUNYA, SA, responsable de la comissió d’una infracció greu tipificada a l’article 20, en relació amb l’article 11, ambdós de la Llei de l’Estat 25/1994, de 12 de juliol, de televisió sense fronteres, és clara i motivada i descansa plenament en l’aplicació de les normes invocades, per la qual cosa no es pot apreciar cap infracció d’allò que disposen els articles 62.1a, i 63.1 de la Llei 30/1992, que l’interessat es limita merament a invocar, però sense especificar els fets en que s’han contret.

Segon. L’interessat al·lega la conculcació del principi de presumpció d’innocència per manca de proves que permetin imputar a TVC,SA la infracció d’allò que preveu l’article 11 de la Llei 25/1994, de 12 de juliol, de televisió sense fronteres. En primer lloc, s’ha de posar de relleu que, per part de l’interessat, no s’ha negat l’emissió de l’espai que va donar origen a l’expedient ni el seu contingut. Per tant, és clar que no hi da dubtes de la seva emissió, de la mateixa manera que tampoc pot haver cap dubte sobre el seu caràcter publicitari. 

La fonamentació per incardinar aquest fet en una infracció tipificada a l’article 20 de la Llei 25/1994, de televisió sense fronteres, per vulneració de les previsions que conté  l’art. 11 del mateix cos legal, deriva de la realitat d’aquesta emissió i del seu contingut publicitari, no negat pel recurrent. L’interessat, durant la tramitació de l’expedient, ha reconegut reiteradament (al·legacions de 29 de desembre de 2006, i de 18 de juny de 2007) que es tracta d’una forma novedosa de comunicació publicitària que combina elements pròpiament publicitaris amb elements propis de l’activitat del mitjà; és a dir ha reconegut que s’ha emès un espai que adopta el format d’autopromoció de la cadena per anunciar la primera emissió del tradicional espot de Nadal de Freixenet, per la qual cosa no cal provar un fet sobre el que no hi ha disconformitat.

Qüestió diferent és la relativa a la valoració de si aquest espai constitueix o no una vulneració del que disposa l’article 11 de la Llei 25/1994, vulneració que, a parer d’aquest Consell, és clara i evident tal i com resulta de la motivació que conté l’Acord 216/2207, de 4 de juliol, al qual ens remetem, en tant en quant es posa de manifest que “l’emissió de l’espai que va adoptar el format d’autopromoció de la cadena TV3 per anunciar la primera emissió del tradicional espot de Nadal de Freixenet, vulnera allò que preveu l’apartat 1 de l’article 11 de la Llei de l’Estat 25/1994, de 12 de juliol, per la qual es transposa a l’ordenament jurídic estatal la Directiva de Televisió sense Fronteres, que estableix que «la publicidad y la televenta deberá ser facilmente identificables y diferenciarse claramente de los programas, a través de medios ópticos o acústicos»”.
De manera que, com reflecteix el propi Acord, es va incórrer en una infracció tipificada com a greu a l’article 20 del mateix cos legal.
Tercer. Al·lega, per últim, l’interessat la caducitat del procediment sancionador atès que, de conformitat amb el que preveu l’apartat 2 de l’article 34 del Estatut orgànic i de funcionament del Consell de l’Audiovisual de Catalunya, l’expedient sancionador s’inicia en el moment en que el Consell pren l’acord d’obertura del període d’informació prèvia. Nogensmenys s’ha de posar de relleu que, el contingut  d’aquest precepte està fent referència, en bona lògica, no a l’expedient sancionador estricto sensu sinó a un concepte més ampli que engloba totes les actuacions prèvies que es puguin efectuar amb la finalitat d’esbrinar les circumstàncies dels fets i els subjectes responsables, actuacions que, si escau, poden donar origen a la incoació del corresponent expedient sancionador

Cal tenir present, en aquest sentit que, de conformitat al que preveu l’apartat 1 del l’article invocat «la incoació i la resolució dels corresponents expedients sancionadors per infraccions de la legislació sobre comunicació i sobre publicitat se substanciarà d’acord amb el que s’estableix en les disposicions reguladores dels procediment administratiu comú i la legislació relativa al procediment sancionador». 

Doncs bé, la Llei de l’Estat 30/1992, de 26 de novembre, de règim jurídic de les administracions públiques i el procediment administratiu comú, preveu, a l’article 42.3, la forma en que l’Administració ha de computar els terminis per resoldre els procediments, i estableix que els iniciats d’ofici es compten des de la data de l’acord d’inici.

Altrament, el Decret 278/1993, de 9 de novembre, del procediment sancionador d’aplicació als àmbits de competència de la Generalitat de Catalunya, preveu, a l’article 7, la possibilitat d’un període d’informació prèvia abans de l’acord d’inici de l’expedient sancionador, amb la finalitat d’esbrinar les circumstàncies dels fets i els subjectes responsables. I aquesta és precisament la finalitat dels Acords d’obertura del període d’informació prèvia que adopta el Consell de l’Audiovisual de Catalunya abans d’incoar el corresponent expedient sancionador, tal i com queda perfectament reflectit en el present expedient mitjançant l’Acord 331/2006, de 13 de desembre, en que s’acorda obrir un període d’informació prèvia, «en els termes que estableix l’article 7 del Decret 278/1993, de 9 de novembre [...]».

En aquest mateix sentit, cal tenir present que, amb posterioritat a l’adopció d’aquest Acord, un cop transcorregut el període d’informació prèvia, el Consell  seguint les previsions establertes a l’apartat 2 de l’article 34 reiteradament dit, adopta, si s’escau, un Acord d’incoació de l’expedient sancionador, amb el corresponent nomenament d’instructor, tal i com preveu el Decret 278/1993, de 9 de novembre, a l’article 9 que és el relatiu, precisament, a l’inici de l’expedient sancionador. És a partir d’aquest Acord quan es computa el termini de la caducitat.

En el present expedient, la incoació es va produir mitjançant l’Acord 21/2007, de 10 de gener, d’incoació d’un expedient sancionador a Televisió de Catalunya, SA, per l’emissió el 27 de Novembre de 2006 per TV3, d’un espai que adoptava el format d’autopromoció de la cadena per anunciar la primera emissió del tradicional espot de Nadal de Freixenet, fet susceptible de constituir una infracció  de l’apartat 1 de l’article 11 de la Llei de l’Estat 25/1994, de 12 de juliol, de televisió sense fronteres. De manera que és la data d’adopció d’aquest Acord la que determina l’inici de l’expedient sancionador i per tant, la data d’inici del còmput del termini de caducitat. Caducitat que en el present expedient no s’ha produït.

Per tot l’exposat, es considera que les al·legacions de l’interessat han de ser desestimades.

En conseqüència, el Ple del Consell de l'Audiovisual de Catalunya, adopta els següents:
ACORDS

1.- Desestimar el recurs de reposició interposat contra l’Acord 216/2007, de 4  de juliol, del Ple del Consell de l’Audiovisual de Catalunya, de conformitat amb el que s’ha exposat als fonaments jurídics d’aquesta resolució i, en conseqüència, confirmar l’Acord esmentat mitjançant el qual es declarava al prestador de serveis de televisió TELEVISIÓ DE CATALUNYA, SA, responsable de la comissió d’una infracció greu tipificada a l’article 20, en relació amb l’article 11, ambdós de la Llei de l’Estat 25/1994, de 12 de juliol, de televisió sense fronteres, i se l’imposava una multa de DEU MIL SIS CENTS EUROS (10.600€).

2.- Notificar aquests Acords a l’interessat.

Barcelona, 5 de setembre de 2007

Josep M. Carbonell i Abelló                              Dolors Comas d’Argemir i Cendra

President                                                          Consellera secretària

